આપણે માત્ર ઈશ્વરમાં જ માનીએ અને ઈશ્વરની મૂર્તિની પૂજા કરીએ તો તે અધૂરી પૂજા છે. ઠેરઠેર ભૂખ્યા માણસો હોય અને ભગવાનની મૂર્તિ પાસે મૂર્તિનું મુખ ઢંકાઈ જાય એવા અન્નકૂટના ડુંગર ઊભા કરીએ તો તેનાથી ઈશ્વર પ્રસન્ન થઈ ન શકે. માણસની અવગણના કરીને માત્ર મૂર્તિ પૂજવી એ સાચો ધર્મ નથી. ઈશ્વરને પ્રસન્ન કરવા અને જાતજાતની વિધિઓ કરો, તમે ઉપવાસ પણ કરો તો તમે છોડેલું અન્ન કોઈ ભૂખ્યાને આપ્યું? આપણે અન્નદાનને શ્રેષ્ઠ દાન કહીએ છીએ કારણ કે દરેક ભૂખ્યો ગરીબ માણસ એના હૃદયમાં ઈશ્વરને રાખીને બેઠો છે. દરેક આત્મામાં પરમાત્માનો અંશ છે તે સૌ સ્વીકારે છે. કેમ કે આજનું વિજ્ઞાન માણસનું શરીર ગણાવી શકે એટલું આગળ વધ્યું છે પણ એ શરીરમાં જીવ મૂકવાની શક્તિ તેણે પ્રાપ્ત કરી નથી.